Man gee hom oor ná hy glo ANC-jeugligaleier skietFoto: SAPD/Facebook “Die verdagte was deur sy regsverteenwoordiger vergesel toe hy homself in die vroeë oggendure aan die polisie oorgegee het,” het brig. Hangwani Mulaudzi, woordvoerder van die polisie, gesê. Die verdagte sal Dinsdag in die Polokwane-landdroshof verskyn en sal tereg staan op vier aanklagte van poging tot moord. Mulaudzi het gesê Mamabolo is in ŉ ernstige maar stabiele toestand in die hospitaal. Sy drie vriende is reeds ontslaan. Die skietvoorval het omstreeks 21:00 Sondagaand by Waterworld plaasgevind, tydens ŉ geleentheid wat deur Metro FM aangebied is. “ŉ Man het op die slagoffers losgebrand,” het Mulaudzi gesê. “ Mamabolo is ŉ voormalige vriend van Julius Malema, geskorste leier van die ANC-jeugliga en tans leier van die Ekonomiese Vryheidsvegters (EFF). Mamabolo staan tereg op 72 aanklagte van bedrog wat verband hou met sy voorsitterskap van die provinsie se geografiese naamkomitee. Hy was ook verlede jaar in ŉ hofstryd met Malema gewikkel oor ŉ SMS-dreigement wat hy na bewering aan Malema gestuur het. Hy het glo in die SMS geskryf hy gaan Malema se ma se liggaam opgrawe en haar oorskot sy ouma se huis in Seshego neem. Dit was glo uit weerwraak vir Malema nadat die EFF-leier glo van sy bondgenote gestuur het om Mamabolo se meisie te verlei. Die saak is verlede jaar voorlopig van die hofrol geskrap.